1. számú melléklet

**Érdekmérlegelési teszt a kamerás megfigyeléssel kapcsolatban,**

**a jogos érdeken alapuló adatkezelésre tekintettel**

**1.** A Duna-Ipoly Nemzeti Park Igazgatóság (a továbbiakban: Adatkezelő, vagy Igazgatóság) vagyonkezelésében, illetve használatában álló ingatlanokon (telephelyeken, bemutatóhelyeken) kamerák kerültek elhelyezésre.

Az Igazgatóság a kamerás megfigyelést, mint adatkezelést a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK rendelet hatályon kívül helyezéséről (általános adatvédelmi rendelet) szóló, az Európai Parlament és a Tanács 2016/679. számú Adatvédelmi Rendeletének (a továbbiakban: Rendelet) 6. cikk (1) bekezdés f) pontjában meghatározott jogos érdek jogalapon végezi, amelyhez kapcsolódóan az érdekmérlegelési tesztet az alább leírtak szerint elvégezte. Azon esetekben, amikor jelen érdekmérlegelési teszt adatról, vagy adatkezelésről ír, személyes adatok kezelését és személyes adatkezelést kell érteni.

**1.1. Az Érintettek köre:** A kihelyezett kamerák által megfigyelt területekre belépő, illetőleg onnan távozó természetes személyek. A belépő/kilépő természetes személyek részben az Igazgatósággal jogviszonyban álló saját foglalkoztatottai, az Igazgatóság ügyfelei, üzleti partnerei, szerződéses partnerek esetében azok kapcsolattartói, képviselői és munkavállalói is, továbbá a látogatók, valamint egyéb, a területre belépő, illetve onnan távozó személyek (a továbbiakban együtt: Érintett).

**1.2. A kezelt személyes adatok köre:** a kamerák felvételei, ezen keresztül az Érintettek képmására, magatartására vonatkozó információk. A kamerák látószöge csak a megfigyelés céljával összhangban álló területre irányul, a kezelt személyes adatok csupán azon adatok körére korlátozódnak, amelyek feltétlenül szükségesek a 2. pontban ismertetett – elsődlegesen – védelmi célok eléréséhez.

Kezelt személyes adat a kamerák által megfigyelt egyes telephelyekre behajtó foglalkoztatottak, üzleti partnerek és látogatók által használt gépjárművek és motorkerékpárok rendszáma is.

**1.3. Az elhelyezett kamerák számát és helyét, továbbá az általuk megfigyelt területeket telephelyenként a 4. számú melléklet tartalmazza**

**1.4. Az érdekmérlegelési teszt elvégzésének oka**

Az Igazgatóság a Magyar Állam tulajdonában és az Igazgatóság vagyonkezelésében álló, az 1. számú mellékletben szereplő, ott felsorolt telephelyein a vagyonvédelem, továbbá az élet és testi épség védelme céljából kamerákat helyezett el.

A Rendelet 6. cikk (1) bekezdése f) pontja szerint személyes adat kezelhető, ha „az adatkezelés az adatkezelő vagy egy harmadik fél jogos érdekeinek érvényesítéséhez szükséges, kivéve, ha ezen érdekekkel szemben elsőbbséget élveznek az érintett olyan érdekei vagy alapvető jogai és szabadságai, amelyek személyes adatok védelmét teszik szükségessé, különösen, ha az érintett gyermek." A Rendelet 6. cikk (1) bekezdés f) pontja szerinti jogalap alkalmazásának a feltétele, hogy az alkalmazásakor az adatkezelő köteles érdekmérlegelési tesztet elvégezni annak megállapítására, hogy az általa alkalmazni kívánt adatkezelési művelet esetén az Érintett érdekei és alapvető jogai nem élveznek-e nagyobb védelmet az Adatkezelő jogos érdekével szemben, valamint, hogy az adatkezelési tevékenység folytán az Érintettek jogai nem sérülnek-e.

Annak megállapítása céljából, hogy a jelen érdekmérlegelési teszt tárgyát képező személyes adatok vonatkozásában fennállnak-e a szükséges feltételek, vagyis az Igazgatóság jogosult-e azok további kezelésére, szükséges az érdekmérlegelési teszt elvégzése.

Tekintettel arra, hogy a kamerarendszer az Igazgatóság telephelyein, valamint bemutatóhelyein (a 4. számú mellékletben rögzített helyeken) rögzítésre, illetve kialakításra kerültek és azok alkalmasak az Igazgatóság foglalkoztatottjainak, valamint az ügyfelek, üzleti partnerek, szerződéses partnerek, egyéb látogatók, más személyek megfigyelésére is, az Igazgatóság a jelen érdekmérlegelési tesztet a Rendelet által előírt jogalap használatának igazolása érdekében folytatja le.

Az érdekmérlegelési teszt során az Igazgatóság:

- azonosítja az Igazgatóságnak az érdekmérlegelési teszt tárgyát képező személyes adatok kezeléséhez fűződő jogos érdekét;

- megállapítja az Érintettnek az érdekmérlegelési teszt tárgyát képező személyes adataival kapcsolatos érdekeit, az Érintettek alapjogait;

- elvégzi az Igazgatóság jogos érdekeinek és az Érintettek érdekeinek, alapjogainak súlyozását, elvégezve ezáltal a szükségességi-arányossági tesztet és ezek alapján megállapítja, hogy a személyes adat kezelhető-e.

**2. Az Igazgatóság jogos érdeke**

**2.1. Az adatkezelés célja - a kamerák működésének és használatának a célja:** Az 41. számú mellékletben felsorolt telephelyeken (bemutatóhelyeken) tartózkodó személyek vagyonának, illetve az Igazgatóság által tulajdonolt vagy használt vagyontárgyak védelme (vagyonvédelem), valamint az Igazgatóság telephelyein (bemutatóhelyein) tartózkodó személyek életének, testi épségének, személyi szabadságának védelme.

**2.2. Az Igazgatóság jogos érdekének megnevezése**: Személy- és vagyonbiztonság garantálásához fűződő jogos érdek.

 **2.2.1. Az Igazgatóság érdeke a vagyonvédelemhez kapcsolódóan elsősorban:**

- a jogsértések, szabálysértések és bűncselekmények észlelése,

- az elkövető tettenérése, e jogsértő cselekmények megelőzése,

- jogsértés elkövetése esetén az elkövető beazonosítása,

- jogsértés bekövetkezése esetén az igényérvényesítés elősegítése, a kamerafelvétel felhasználása hatósági, és/vagy bírósági eljárásban.

A vagyonvédelemhez kapcsolódóan az Igazgatóságnak célja a prevenció is. Köztudomású tény, hogy a kamera rendszerek alkalmazásának önmagában is visszatartó erejük van a jogsértések elkövetésére nézve, hiszen az elkövető tisztában van azzal, hogy a kamera üzemeltetése miatt az azonosítása egyszerűbb egy esetleges hatósági és/vagy bírósági eljárás során. A kamerarendszer alkalmazásának visszatartó erejét kihasználva, valamint a Rendeletben foglalt tájékoztatási kötelezettségnek eleget téve az Igazgatóság egyértelmű figyelemfelhívó piktogramot tartalmazó kivonatot, ,,Kamerával megfigyelt terület" figyelmeztetést helyez ki a megfigyelt területek környezetében.

**2.2.2. Az Igazgatóság érdeke az emberi élet, testi épség, személyi szabadság védelme érdekében elsősorban:**

 - esetlegesen bekövetkező balesetek/munkahelyi balesetek kivizsgálásának megkönnyítése,

 - esetlegesen már bekövetkezett balesetek kivizsgálása alapján a további balesetek megelőzése, balesetveszélyes körülmények észlelése, feltárása, figyelemmel arra, hogy a már bekövetkezett balesetek kivizsgálása alapján további balesetek előzhetőek meg,

 - a kamerafelvétel felhasználása hatósági, és/vagy bírósági eljárásban.

**2.3. Tájékoztatás**: Az Igazgatóság érdeke a tájékoztatással kettős. Egyrészt az Igazgatóság az Érintettek felé fennálló tájékoztatási kötelezettségét teljesíti ezzel, másrészt a kamerarendszer üzemeltetésének tényéből eredően, vagyonvédelmi szempontból a visszatartó erőt kívánja kihasználni azáltal, hogy az Érintettek egyértelműen látják, hogy a telephelyek (bemutatóhelyek) megfigyelésre kerülnek.

Az Igazgatóság azzal, hogy az 1. számú mellékletben rögzített területeket figyeli csupán meg, a lehető legkisebb mértékű megfigyelés alkalmazásával is képes elérni a kívánt célt, mely megfelel a célhoz kötöttség és az adattakarékosság elvének. Valamennyi, a 4. számú mellékletben felsorolt és megnevezett kamera üzemeltetésére, a megjelölt területek megfigyelésére a fent felsorolt célok érdekében van szükség. Az elektronikus megfigyelőrendszer kifejezetten és csak azokon a helyeken működik, ahol egyrészt észlelni lehet a belépő személyeket, másrészt vagyonvédelmi szempontból és/vagy az élet és testi épség, személyi szabadság védelme miatt azok működéséhez fontos érdeke fűződik az Igazgatóságnak.

A kamerarendszer üzemeltetése érint minden, a 4. számú mellékletben felsorolt telephelyekre (bemutatóhelyekre) belépő személyt, függetlenül attól, hogy az Igazgatóság foglalkoztatottja, vagy az Igazgatóság ügyfele, üzleti partnere, szerződéses partnere, látogató, vendég vagy más harmadik személy.

Az Igazgatóság a foglalkoztatottakat nem figyeli meg abból a célból, hogy a munkavégzésüket, illetve a munka közbeni tevékenységüket befolyásolja. A kamerák képeinek a beállítása úgy történt, hogy munkavégzés közben a foglalkoztatottak csak a legszükségesebb mértékben kerülhessenek megfigyelésre.

Az Igazgatóság a 2.1. pontban rögzített célokat más eszköz alkalmazásával nem tudja megvalósítani. Jelenleg nem áll rendelkezésre ugyanis olyan technikai megoldás, amellyel képfelvételek készítése nélkül rekonstruálni lehetne, hogy mi történt egyes helyzetekben a megfigyelt területeken, más eszköz nem ad lehetőséget a hasonló szintű azonosításra, kivizsgálásra, így az elérni kívánt cél elérése más, – az Érintettek információs önrendelkezési jogát csekélyebb mértékben korlátozó – módszerrel nem biztosítható. A vagyonvédelem szempontjából ugyan lehetséges lenne kizárólag riasztó rendszer használata, ez azonban nem nyújtana segítséget a balesetek, jogsértések felderítésében, az elkövetők beazonosításában. A felvételek esetleges anonimizálása, az érintett személyek kimaszkolása szintén lehetetlenné tenné az azon szereplő személyek beazonosítását szükség esetén.

A felvételek tárolásra kerülnek, tárolás nélküli azonnali megsemmisítésük lehetetlenné tenné a panaszok, rendkívüli események, bűncselekmények utólagos kivizsgálását, bizonyítását, és az esetleges hatósági eljárást is nagyban hátráltatná az ilyen jellegű bizonyítékok hiánya.

Az Igazgatóság mindazonáltal azért, hogy az Érintettek jogait és szabadságait minél kevésbé érintse, kizárólag azokon a stratégiailag fontos pontokon helyezett el kamerát, amelyek elégségesek ahhoz, hogy elérjék a kívánt célt, figyelembe véve és ehelyütt is kihangsúlyozva a célhoz kötöttség és az adattakarékosság elvét. Minden egyes kamera szükségességét és arányosságát a kihelyezés előtt megvizsgálta az Adatkezelő.

A kamerás megfigyelőrendszer hangot nem rögzít.

**3. Az adatkezeléssel érintett alapjog meghatározása, az Érintett azonosítható érdekei, alapvető jogai és szabadságai, amelyeket az adatkezelés korlátoz:**

Képmáshoz való jog, magánélethez való jog, magánszféra tiszteletben tartásához való jog, befolyásolás-mentes cselekvéshez fűződő érdek.

Az Alaptörvény alapján mindenkinek joga van személyes adatai védelméhez. Kimondja továbbá az Alaptörvény, hogy az emberi méltóság sérthetetlen. Az Érintett, mint természetes személy információs önrendelkezési joga szerint saját adatainak sorsa felett ő maga rendelkezik. Alapvető érdek a Polgári Törvénykönyv, az Infotv., a Rendelet, illetve a Büntető Törvénykönyv személyes adatok védelméről szóló, illetve ezáltal a magánszférát védelmező rendelkezéseinek érvényesülése. A Rendelet és a Szvtv. számos garanciális elemet tartalmaz a személyes adatok kezelésének jogszerűsége érdekében, melyeket az Igazgatóság az adatvédelmi szabályzatában foglaltak szerint tiszteletben tart.

Az adatkezelés az érintettek képmáshoz való jogát, illetve információs önrendelkezési jogát korlátozza. A képmáshoz való jogot a Polgári Törvénykönyv a Nevesített Személyiségi Jogok közé sorolja, és az érintett önkéntes hozzájárulásához köti a képmás elkészítését és felhasználását. Az információs önrendelkezési jog az emberi méltósághoz való alapvető jogból levezetett jogosultság, amely csak az emberi élethez való joggal együtt kezelve élvez korlátozhatatlan védelmet. Ezen felül az Alkotmánybíróság állandó gyakorlata alapján az emberi méltóságból levezetetett egyes jogosultságok indokolt esetben szükséges és arányos módon korlátozhatók – jelen esetben az információs önrendelkezési jog, szűkebben pedig a személyes adatokkal való rendelkezés joga.

A konkrét esetben az adatkezelés korlátozza az Érintettek információs önrendelkezési jogát és képmáshoz való jogát, ráadásul jellemzően aszimmetrikus, egyenlőtlen jogviszony keretében. Mindazonáltal jelen érdekmérlegelési teszt tárgyát képező adatkezelés pozitív hatásai egyértelműen érvényesülnek és túlsúlyban vannak. Az Igazgatóság által egyértelműen körülhatárolt célból alkalmazott kamerás megfigyelés társadalmi elfogadottsága széles körű, alkalmazása – pozitív hatásai okán – elterjedt. **Az Igazgatóság úgy ítéli meg, hogy az Érintettek érdekei érdemben nem sérülnek azáltal, hogy a felsorolt telephelyein, bemutatóhelyein kamerák által képi mozgófelvétel, illetve képmás kerül rögzítésre, mivel a következő pontban rögzítettek szerint az Igazgatóság a megfelelő intézkedéseket megtette és megteszi annak érdekében, hogy az Érintettek érdeksérelmét minimálisra szorítsa.**

**4. Érintettek érdekeinek a védelme**

Az Igazgatóság a Rendelet előírásainak eleget téve a kamerával megfigyelt területek belépési pontjain figyelemfelhívó piktogramot tartalmazó kivonatokat, „Kamerával megfigyelt terület" figyelmeztetést helyez el, melyek egyértelműen jelzik, hogy a terület kamerás megfigyelés alatt áll. Az Igazgatóság honlapján elérhető az adatkezelési tájékoztató, valamint az Igazgatóság a telephelyein (bemutatóhelyein) is elhelyez papír alapú adatkezelési tájékoztatót, mely a kamerarendszerek üzemeltetése útján végzett adatkezelés minden lényeges jellemzőjéről tájékoztatja az Érintetteket.

Az adatkezelési tájékoztató tartalmazza a kihelyezett kamerák jegyzékét, benne a kamerák kihelyezési pontjait és az általuk megfigyelt területet. **Ezek alapján az adatkezelés a hatásaival együtt teljes mértékben előre látható és kiszámítható.**

A foglalkoztatottak részére az Igazgatóság külön átadja a tájékoztatót a kamerarendszerrel kapcsolatban, mely a Rendelet 13. cikke szerinti információkat maradéktalanul tartalmazza.

Az ügyfelek, vendégek, az adott területen nem rendszeresen tartózkodó személyek az adott területre belépéssel elismerik, és tudomásul veszik a kamerás megfigyelés tényét, és egyben hozzájárulnak ahhoz, hogy róluk felvétel készüljön. A nem foglalkoztatott, akit a területekre történő belépéssel érint a kamera rendszerekkel kapcsolatos adatkezelés, az a telephelyeken kihelyezett, a kamerarendszerekre vonatkozó adatkezelési tájékoztatóból, továbbá az Igazgatóság honlapján tájékozódhat.

Az Igazgatóság védi az Érintettek érdekeit azzal is, hogy felhasználás hiányában legfeljebb 15 napig tárolja a kamerafelvételeket. A felvételek tárolásának időtartamát az Adatkezelő működésének jellege indokolja: különböző okokból előfordul, hogy bizonyos telephelyeket, bemutatóhelyeket huzamosabb ideig nem látogatnak, tehát egy esetleges lopást csak nagy időeltolódással észlelnek. Ilyen alkalmakkor jelentősen sérülne a rendkívüli esemény vagy bűncselekmény utólagos kivizsgálhatósága, tehát a tizenöt napos tárolási idő szükségessége megalapozottnak tekinthető.

 A felvételeket az Igazgatóság csak a törvényben előírt módon használja fel, azaz ha a rögzített felvételre bírósági vagy más hatósági eljárásban bizonyítékként van szükség. Az Igazgatóság védi továbbá az Érintettek jogait azzal is, hogy a felvételek élő képéhez, valamint a rögzített felvételhez csak előre, az adatvédelmi tájékoztatóban meghatározott személyek férhetnek hozzá, kizárólag a saját felhasználónevükkel és jelszavukkal.

A rögzített felvételek visszanézését, a felvételekről készített mentést, valamint a felvételek esetleges továbbítását az Igazgatóság dokumentálja. A rögzített felvétel visszanézésére kizárólag indokolt és nyilvántartásban rögzített esetben kerülhet sor. A felvétel visszanézésére kizárólag jogszabálysértés, vagy bűncselekmény gyanúja illetve baleset vagy egyéb életet, testi épséget veszélyeztető körülmény szolgálhat indokul. A nyilvántartásban rögzítésre kerül a visszanézés célja, oka, ideje, a felvételt megtekintők pontos személye, és a visszanézés alapján végrehajtott intézkedések.

Az Igazgatóság kizárólag azon területeket figyeli meg a telephelyein (bemutatóhelyein), melyek stratégiailag fontosak abból a szempontból, hogy megállapítható legyen, pontosan kik lépnek be a telephelyekre/bemutatóhelyekre, hiszen egy jogsértés elkövetése esetén ez is elégséges a cél elérése, tehát az elkövető személyének felderítése érdekében. Ezeken a területen túl az Érintettek magatartását és cselekményeit az Igazgatóság nem figyeli meg, ezzel is biztosítva részükre a személyes adataik és a magánautonómiájuk feletti lehető legteljesebb irányítást.

Az Igazgatóság az adatkezelés során tiszteletben tartja a célhoz kötöttség, az adattakarékosság, valamint a korlátozott tárolhatóság elveit, valamint biztosítja az Érintettek jogainak gyakorlását, valamint az adatkezelés jogszerűségét.

Természetesen előfordul(hat), hogy az elhelyezett kamarák esetében (így például a központi épület bejáratánál elhelyezett kamerák esetében), hogy a foglalkoztatott is átmenetileg megjelenik a felvételen, de az Igazgatóság által kihelyezett kamerák egyike sem a foglalkoztatottak megfigyelésére irányul.

**5. Érdekek összevetése, biztosítékok**

A kamerarendszerek működtetése során az Igazgatóság feladata és érdeke, egyben a kamerafelvételek célja a foglalkoztatottak, látogatók, vendégek és egyéb személyek életének, testi épségének védelme és a vagyonvédelem.

Az Érintett érdeke a személyes adatai(k) tiszteletben tartása. A fent leírtak értelmében az Igazgatóság jogos érdekei indokolják a kamerarendszer alkalmazását telephelyein, bemutatóhelyein, melyek működése egyértelműen az Érintettek érdekeit is szolgálják.

Az Igazgatóság szem előtt tartja, hogy kizárólag a cél eléréséhez szükséges adatokat kezelje, így figyelemmel van arra, hogy a megfigyelés minden kamera esetében az Érintett emberi méltóságát ne sértse, illetve a foglalkoztatott és egyéb személy magánéletét ne ellenőrizze.

**Annak érdekében, hogy a korlátozás arányban álljon az adatkezelő érdekeivel, az Igazgatóság az alábbi biztosítékokat alkalmazza:**

 - Az Igazgatóság a személyes adatok kezelése során a vonatkozó jogszabályok és a mindenkor hatályos Adatkezelési Szabályzata szerint jár el.

 - Az Érintettek tájékoztatása, valamint az adatkezelés adatkezelési tájékoztatóban foglaltak szerinti végzése.

 - A felvételek felhasználás hiányában 15 munkanapon belül törlésre kerülnek.

- A felvételek visszanézésére kizárólag az adatvédelmi tájékoztatóban felsorolt személyek jogosultak.

 - A felvételek szűk körben, kizárólag az alábbi esetekben nézhetők vissza:

• károkozás, jogsértés (szabálysértés, bűncselekmény) elkövetésének gyanúja,

• balesetek bekövetkezése esetén, a baleset kivizsgálása érdekében.

- A visszanézés és az az alapján tett cselekmények nyilvántartásba vételre kerülnek.

- A felvétel megtekintésére kizárólag felhasználónév és jelszó megadását követően van lehetőség.

 - Az Igazgatóság semmilyen indokból és módon nem folytat elektronikus megfigyelést:

 • abból a célból, hogy saját vagy vele szerződéses kapcsolatban álló alkalmazott foglalkoztatott munkaintenzitását figyelje meg, a képfelvételek nem használhatók fel a foglalkoztatottak magánéletének ellenőrzésére,

• abból a célból, hogy a foglalkoztatottak munkahelyi viselkedését befolyásolja,

• szenzitív területeken (pl. mellékhelyiség, öltöző),

• olyan területen, ahol a foglalkoztatottak pihenőidejüket vagy munkaközi szünetüket töltik, így különösen pihenőszobában, dohányzásra kijelölt helyen,

• közterületek direkt megfigyelése nem történik.

- Az Érintett tájékoztatást kérhet, illetve tiltakozhat az adatkezelés ellen, ennek részletszabályait az Igazgatóság által kihelyezett elektronikus megfigyelőrendszerek alkalmazásához kapcsolódó Adatkezelési Tájékoztató tartalmazza.

**6. Az érdekmérlegelési teszt eredménye**

**Az érdekmérlegelési teszt alapján megállapításra került, hogy az Érintettek jogai nem élveznek elsőbbséget az Igazgatóság jogos érdekével szemben, az adatkezelés szükséges és arányos korlátozást valósít meg az Érintettek vonatkozásában, az Igazgatóságnak, mint adatkezelőnek az Érintettek személyes adatainak kezeléséhez fűződő jogos érdekei elsőbbséget élveznek az Érintettek személyes adatai védelméhez fűződő érdekeivel szemben, azaz megalapozottnak tekinthető a Rendelet 6. cikk (1) bekezdés f) pontja szerinti jogalap használata.**

 **Összefoglalva:**

- az Igazgatóságnak vagyonvédelmi, tulajdonvédelmi, bűnmegelőzési- és üldözési szempontból és az emberi élet, testi épség és személyi szabadság védelme szempontjából fontos a kamerák alkalmazása;

- a cél elérése más eszközzel nem biztosítható hatékonyan;

- a cél eléréséhez feltétlenül szükséges mértékűnél nem sérülnek jobban az Érintettek jogai és érdekei;

- az Érintettek jogainak és érdekeinek óvását elősegíti számos, az adatkezelési folyamatba épített biztosíték és garancia a 4. pontban írtak szerint;

- a fent részletezettek alapján az Érintettek bizonyos részének (foglalkoztatottaknak, az Adatkezelő ügyfeleinek, vendégeknek, látogatóknak és más személyeknek) is jogos érdeke fűződik a kamerák alkalmazásához (pl. egy esetlegesen bekövetkező baleset kivizsgálásának elősegítése, megkönnyítése esetén) az élet és testi épség megóvása tekintetében, valamint a vagyonvédelem tekintetében (pl. egy esetleges lopás, vagy károkozás esetén).